text: Havstovan: Í sambandi við, at ICES hevur fyriskipað ráðstevnuna “Symposium on Decadal Variability of the North Atlantic and its Marine Ecosystems” fyri fjórðu ferð, vóru fleiri framløgur frá granskarum á Havstovuni. Karin Margretha H. Larsen var ein av høvuðstalarunum, ella sokallað keynote speaker, og legði sostatt fyri á ráðstevnuni mánadagin 20. juni. Við yvirskriftini “North Atlantic Ocean climate in the recent decade” tók Karin Margretha H. Larsen saman um havfrøðiligu støðuna í Norðuratlantshavi síðani 2010. Karin Margretha greiddi frá um, hvørjar størri broytingar hava verið í havumhvørvinum, eitt nú um óvanliga lága saltinnihaldið í Atlantssjógvi, sum sást í føroyskum øki í 2016. Hon greiddi eisini frá um rákið tvørtur um Grønland-Skotland-ryggin og týdningin av havstreymum, sum føra tøðevni til okkara leiðir og ávirkanina á vistskipanir í havinum. Bogi Hansen, havfrøðingur, hevði fyrilestur um, hvussu sjóvarfalsstreymur ávirkar gróðurin av plantuæti á føroyska landgrunninum. Hjálmar Hátún, havfrøðingur, legði fram um eina serútgávu (Research Topic), sum júst er útgivin av tíðarritinum Frontiers in Marine Science (ritstjórnað av Hjálmari saman við granskarum úr Noregi, Íslandi og Danmark). Talan er um 19 greinar, sum allar vísa dømir um, hvussu broytingar í atmosferu og havumhvørvi ávirka vistfrøði í Norðuratlantshavinum. Átta av hesum greinum eru skrivaðar av granskarum á Havstovuni. Inga Kristiansen, lívfrøðingur, tók støði í síni Ph.D.-gransking, har broytingar í atgongdini til føði hjá norskari várgýtandi sild í mai-mánaða varð greinað. Á ráðstevnuni høvdu granskarar á Havstovuni eisini fleiri postarar til tann sokallaða poster session.
text: #000004